บทที่ 1

บทนำ

ที่มาและความสำคัญ

ในอดีตก่อนที่จะมีโปรแกรมบัญชีคอมพิวเตอร์นั้น การทำบัญชี นักบัญชีทำบัญชีด้วยมือ อาจส่งผลให้มีการทำงานผิดพลาด เช่นการเขียนตัวเลขผิด ทำเอกสารสำคัญหาย อันเป็นเหตุทำให้การทำงานช้าไป ซึ่งข้อมูลทางการบัญชีนั้นมีความสำคัญต่อการตัดสินใจและใช้ในวางแผนต่าง ๆ หากธุรกิจนั้นมีระบบบัญชีที่ถูกต้องแม่นยำและรวดเร็วจะส่งผลให้การวางแผนธุรกิจนั้นมีประสิทธิภาพมากขึ้น ดังนั้นการจัดทำบัญชีประมาณ 20 - 30 ปี จึงมีการนำเทคโนโลยีสารสนเทศเข้ามาช่วยในการประมวลผล ในอดีตจนถึงปัจจุบันมีโปรแกรมบัญชีที่มีชื่อเสียงให้เลือกใช้มากมาย เช่น SAP กับ Oracle ทั้ง 2 ประเภทเป็นโปรแกรมที่ได้รับความนิยมมากเป็นอันดับต้น ๆ ของโลกแต่มีค่าใช้จ่ายและราคาค่อนข้างสูง จึงเหมาะกับองค์กรขนาดใหญ่ ส่วนองค์กรขนาดเล็กจะเหมาะกับซอฟต์แวร์ขนาดเล็กผลิตภายในประเทศ เช่น Express, Autoflight, Nanosoft และ WINSpeed หรืออีกทางเลือกคือการจ้างผลิตซอฟต์แวร์ ข้อดีของการจ้างผลิตซอฟต์แวร์คือองค์กรจะได้ซอฟต์แวร์ที่เหมาะสมกับกระบวนการทำงานขององค์กรจริง ๆ ซึ่งซอฟต์แวร์หรือโปรแกรมบัญชีนั้นสามารถช่วยให้ข้อมูลที่ได้รับมีความถูกต้อง เชื่อถือได้ และมีความรวดเร็วทันต่อเหตุการณ์และนำไปใช้ในการตัดสินใจด้านต่าง ๆ ได้อย่างมีประสิทธิภาพและลดต้นทุน ทำให้ในปัจจุบันโปรแกรมบัญชีนั้นมีความสำคัญเป็นอย่างมาก โดยโปรแกรมบัญชีนั้นต้องสามารถเข้าถึงข้อมูลได้อย่างรวดเร็ว มีการจัดการเก็บข้อมูลที่อยู่อยู่ในรูปแบบของฐานข้อมูลและมีหน้าตาของโปรแกรมที่ใช้งานง่ายและตัวเลขในรายงานต้องถูกต้องนำไปใช้งานต่อได้ (สิ่งที่ควรพิจารณาในการเลือกซื้อโปรแกรมบัญชี 9 ประการ: 2559) และต้องมีระบบควบคุม ตรวจสอบได้ง่ายและป้องกันความผิดพลาดได้

วิทยาลัยนวัตกรรมการจัดการ มหาวิทยาลัยเทคโนโลยีราชมงคลรัตนโกสินทร์ เป็นวิทยาลัยในสังกัดมหาวิทยาลัยเทคโนโลยีราชมงคลรัตนโกสินทร์ มีความต้องการที่จะพัฒนาระบบบัญชี ปัจจุบันกองคลังเป็นหน่วยงานส่วนกลางของมหาวิทยาลัย เป็นผู้จัดทำบัญชีให้กับวิทยาลัยนวัตกรรม จึงทำให้เกิดความล่าช้า ทำให้วิทยาลัยบริหารงานได้ไม่เต็มประสิทธิภาพ ดังนั้นวิทยาลัยจึงต้องการมีระบบบัญชีที่เหมาะสมกับกระบวนการทำงานของวิทยาลัยรองรับต่อไปในอนาคตและซอฟต์แวร์โปรแกรมบัญชีก็เป็นส่วนหนึ่งของระบบบัญชี จึงต้องการศึกษาเกี่ยวกับการใช้งานโปรแกรมทางการบัญชี ความเหมาะสมกับกระบวนการบัญชีของวิทยาลัยและความมีประสิทธิภาพของตัวโปรแกรม

คำถามวิจัย

1. กระบวนการทำงานของระบบบัญชีของวิทยาลัยนวัตกรรมมีขั้นตอนการทำงานอย่างไร
2. เทคโนโลยีใดบ้างที่เหมาะสมและควรนำมาใช้กับกระบวนการทำงานและระบบบัญชีของวิทยาลัยนวัตกรรม
3. โปรแกรมบัญชีที่วิทยาลัยนวัตกรรมการจัดการต้องการนั้นเป็นอย่างไร

วัตถุประสงค์

1. ศึกษากระบวนการทำงานของระบบบัญชีที่วิทยาลัยนวัตกรรมการจัดการ
2. ศึกษาวิเคราะห์และเลือกเทคโนโลยีสารสนเทศที่เหมาะสมกับวิทยาลัยนวัตกรรมการจัดการ
3. ศึกษาปัจจัยในการจัดหาโปรแกรมบัญชีที่เหมาะสมกับวิทยาลัยนวัตกรรมการจัดการ

ตัวชี้วัด

1. ความถูกต้องแม่นยำในการประมวลผลของซอฟต์แวร์โปรแกรมบัญชี
2. ความพอใจในการใช้งานซอฟต์แวร์โปรแกรมบัญชี
3. ความรวดเร็วในการทำบัญชี

ประโยชน์ที่คาดว่าจะได้รับ

1. นำข้อมูลที่ทราบจากกระบวนการทำงาน นำไปพัฒนาซอฟต์แวร์โปรแกรมบัญชีและนำเทคโนโลยีที่เหมาะสมมาใช้กับระบบบัญชีของวิทยาลัยนวัตกรรมการจัดการ
2. การบริหารระบบบัญชีของวิทยาลัยนวัตกรรมจะมีประสิทธิภาพมากขึ้น เช่น ความถูกต้องแม่นยำของข้อมูล และความสะดวกรวดเร็วในการทำบัญชี
3. ทราบปัจจัยที่เหมาะสม โปรแกรมบัญชีที่เหมาะสมกับวิทยาลัยนวัตกรรมการจัดการและนำมาพัฒนาโปรแกรมบัญชี