บทที่ 1

บทนำ

ที่มาและความสำคัญ

ในอดีตก่อนที่จะมีโปรแกรมคอมพิวเตอร์นั้น นักบัญชีทำบัญชีด้วยมือ อาจทำให้มีการผิดพลาด มีความล่าช้า ซึ่งข้อมูลทางการบัญชีนั้นมีความสำคัญต่อการตัดสินใจและใช้ในการวางแผนต่างๆ ซึ่งถ้าธุรกิจนั้นมีระบบบัญชีที่รวดเร็วถูกต้องแม่นยำจะทำให้ธุรกิจนั้นมีประสิทธิภาพ ดังนั้นรูปแบบการจัดทำบัญชีในสมัยนี้เลยมีการนำเอาเทคโนโลยีสารสนเทศเข้ามาช่วย นั่นคือโปรแกรมคอมพิวเตอร์ทางการบัญชี ซึ่งในอดีตจนถึงปัจจุบันมีโปรแกรมบัญชีที่มีชื่อเสียงให้เลือกใช้มากมาย เช่น SAP กับ Oracle ทั้ง 2 ประเภทเป็นประเภทโปรแกรมที่ได้รับความนิยมมากเป็นอันดับต้นๆของโลกแต่มีค่าใช้จ่ายและราคาค่อนข้างสูง จึงเหมาะกับองค์กรขนาดใหญ่ ส่วนองค์กรขนาดเล็กจะเหมาะกับซอฟต์แวร์ขนาดเล็กผลิตภายในประเทศ เช่น Express , Autoflight , Nanosoft และ WINSpeed หรืออีกทางเลือกคือการจ้างผลิตซอฟต์แวร์ ข้อดีของการจ้างผลิตซอฟต์แวร์คือองค์กรจะได้ซอฟต์แวร์ที่เหมาะสมกับกระบวนการทำงานขององค์กรจริงๆ ซึ่งซอฟต์แวร์หรือโปรแกรมบัญชีนั้นสามารถช่วยให้ ข้อมูลที่ได้รับมีความถูกต้อง เชื่อถือได้ และมีความรวดเร็วทันต่อเหตุการณ์และนำไปใช้ในการตัดสินใจด้านต่างๆได้อย่างมีประสิทธิภาพและลดต้นทุน ทำให้ในปัจจุบันโปรแกรมบัญชีนั้นมีความสำคัญเป็นอย่างมาก โดยโปรแกรมบัญชีนั้นต้องสามารถเข้าถึงข้อมูลได้อย่างรวดเร็ว มีการจัดการเก็บข้อมูลที่อยู่อยู่ในรูปแบบของ Database และมีหน้าตาของโปรแกรมที่ใช้งานง่ายและตัวเลขในรายงานต้องถูกต้องนำไปใช้งานต่อได้ (สิ่งที่ควรพิจารณาในการเลือกซื้อโปรแกรมบัญชี 9 ประการ: 2559) และต้องมีระบบควบคุม ตรวจสอบได้ง่ายป้องกันความผิดพลาดได้

วิทยาลัยนวัตกรรมการจัดการ มหาวิทยาลัยเทคโนโลยีราชมงคลรัตนโกสินทร์ เป็นวิทยาลัยในสังกัดมหาวิทยาลัยเทคโนโลยีราชมงคลรัตนโกสินทร์ ซึ่งตอนแรกมีเพียง 2 หลักสูตร ต่อมาจึงได้มีการขยายหลักสูตร จึงต้องมีการปรับปรุงระบบบัญชี ซึ่งในการปรับปรุงระบบบัญชีจะต้องนำข้อมูลทางบัญชีที่มีอยู่ก่อนหน้านั้นนำมาปรับปรุงและเปลี่ยนแปลงให้ดีขึ้น ปัจจุบันวิทยาลัยยังไม่มีระบบบัญชี จึงทำให้เกิดความล่าช้าค้นหาข้อมูลต่างๆ ทำให้วิทยาลัยบริหารงานได้ไม่เต็มประสิทธิภาพ ดังนั้นวิทยาลัยจึงต้องการมีระบบบัญชีที่เหมาะสมกับกระบวนการทำงานของวิทยาลัยรองรับต่อไปในอนาคตและซอฟต์แวร์โปรแกรมบัญชีก็เป็นส่วนหนึ่งของระบบบัญชี จึงต้องการศึกษาเกี่ยวกับการใช้งานโปรแกรมทางการบัญชี ความเหมาะสมกับกระบวนการบัญชีของวิทยาลัยและความมีประสิทธิภาพของตัวโปรแกรม

คำถามวิจัย

1.กระบวนการทำงานของระบบบัญชีของวิทยาลัยนวัตกรรมมีขั้นตอนการทำงานอย่างไร

2.เทคโนโลยีใดบ้างที่เหมาะสมและควรนำมาใช้กับกระบวนการทำงานและระบบบัญชีของวิทยาลัยนวัตกรรม

วัตถุประสงค์

1.ศึกษากระบวนการทำงานของระบบบัญชีของวิทยาลัยนวัตกรรม

2.ศึกษาวิเคราะห์และออกแบบเทคโนโลยีสารสนเทศที่วิทยาลัยนวัตกรรมใช้อยู่ในปัจจุบัน

ตัวชี้วัด

1. ความถูกต้องแม่นยำในการประมวลผลของซอฟต์แวร์โปรแกรมบัญชี  
2. ความพอใจในการใช้งานซอฟต์แวร์โปรแกรมบัญชี  
3. ความรวดเร็วในการทำบัญชี

ประโยชน์ที่คาดว่าจะได้รับ

1. นำข้อมูลระบบบัญชีมาใช้เป็นเกณฑ์ในการพัฒนาซอฟต์แวร์โปรแกรมบัญชีที่เหมาะสมกับการใช้งานสำหรับระบบบัญชีของวิทยาลัยนวัตกรรม

2. การบริหารระบบบัญชีของวิทยาลัยนวัตกรรมจะมีประสิทธิภาพมากขึ้น เช่น ความถูกต้องแม่นยำของข้อมูล และความสะดวกรวดเร็วในการทำบัญชี

3. พนักงานบัญชีจะทำบัญชีได้สะดวกขึ้น เนื่องจากมีซอฟต์แวร์โปรแกรมบัญชีเป็นเครื่องมือช่วยในการทำงาน

4. ผู้บริหารได้รับรายงานทางบัญชีในรูปแบบที่ต้องการ