บทที่ 6

สรุปผลการวิจัย

งานวิจัยนี้มีวัตถุประสงค์ เพื่อศึกษาเกี่ยวกับโปรแกรมบัญชีที่เหมาะสมสำหรับวิทยาลัยนวัตกรรม รวมถึงศึกษาปัญหาและข้อดีข้อเสียต่างๆในการใช้งานโปรแกรมบัญชี เพื่อนำมาเป็นข้อมูลในการตัดสินใจเลือกโปรแกรมบัญชีที่เหมาะสมสำหรับวิทยาลัย

ในการดำเนินการวิจัยนั้น ผู้วิจัยได้รวบรวมข้อมูลจากงานวิจัย เอกสาร และบทความต่างๆในอินเตอร์เน็ท ที่เกี่ยวกับการเลือกซื้อหรือจ้างพัฒนาโปรแกรมบัญชี และได้ศึกษาเกี่ยวกับระบบบัญชีของวิทยาลัย รวมถึงขั้นตอนในการทำบัญชีและงบต่างๆ และข้อมูลที่ได้จากการสัมภาษณ์บุคลากรของวิทยาลัยนวัตกรรมการจัดการ เป็นจำนวน 12 คน

**ผลการวิจัย**

1. **คุณลักษณะทั่วไปของผู้ให้สัมภาษณ์**

ผู้ให้สัมภาษณ์ทั้งหมด 12 คน มีอายุการทำงานที่วิทยาลัยอยู่ระหว่าง 1-7 ปี เป็นผู้บริหาร 3 คน พนักงานบัญชี 3 คน และพนักงานอื่นๆอีก 6 คน รวมเป็น 12 คน วุฒิการศึกษาของผู้ให้สัมภาษณ์ส่วนใหญ่จบปริญญาตรีจำนวน 5 คน ปริญญาโท 4 คน และ ปริญญาเอก 3 คน

1. **ความคิดเห็นเกี่ยวกับโปรแกรมบัญชี**

ผู้ให้สัมภาษณ์ส่วนใหญ่จำนวน 8 คน ไม่เคยใช้โปรแกรมบัญชีมาก่อน มีแค่ 4 คนที่เคยมีประสบการณ์ใช้โปรแกรมบัญชี ซึ่งโปรแกรมบัญชีที่ผู้ให้สัมภาษณ์ส่วนใหญ่เคยใช้ได้แก่ Microsoft Excel เนื่องจากใช้งานง่าย คอมพิวเตอร์ส่วนใหญ่มีโปรแกรมนี้กันอยู่แล้ว แต่ข้อเสียของโปรแกรมนี้คือเกิดความผิดพลาดง่ายและไม่สามารถสรุปข้อมูลตามที่ต้องการได้ ส่วนโปรแกรมอื่นๆ ก็มีโปรแกรมสัญชาติไทยอย่าง Pojjaman และ Business Plus ซึ่งทั้งคู่มีราคาถูกและใช้งานง่าย แต่ฟังค์ชั่นการทำงานน้อยและไม่เสถียร เหมือนกับโปรแกรมจากต่างประเทศอย่าง SAP และ JD Edwards ที่มีฟังค์ชั่นการทำงานมากมาย ออกรายงานที่ต้องการได้ มีความเสถียร แต่มีราคาแพงมาก ใช้เวลาเรียนรู้นานและไม่มีภาษาไทย ส่วนปัญหาในการใช้โปรแกรมบัญชีนั้นผู้ให้สัมภาษณ์ได้ให้ข้อมูลว่าโปรแกรมบัญชีที่เคยใช้งานนั้นบางโปรแกรมใช้เวลาเรียนรู้นาน ตัวหนังสือเล็ก ประมวลผลช้า และต้องค่อยตรวจทานข้อมูล เวลามีการแก้ไขระบบใหม่ ผู้ให้สัมภาษณ์ส่วนใหญ่ได้ให้ข้อมูลเกี่ยวกับโปรแกรมบัญชีที่ดีว่าต้องมีการประมวลผลรวดเร็วและมีความเชื่อถือได้ และต้องออกแบบหน้าตาโปรแกรมให้เหมาะสมใช้งานง่าย เข้าถึงหน้างบที่ต้องการได้อย่างรวดเร็ว ผู้ให้สัมภาษณ์ส่วนใหญ่เลือกที่จะซื้อโปรแกรมสำเร็จรูปมากกว่าจ้างพัฒนาโปรแกรมใช้เอง เพราะว่าธุรกิจที่ทำอยู่นั้นไม่ได้ซับซ้อนอะไรและโปรแกรมบัญชีสำเร็จรูปนั้นมีให้เลือกมากมาย มีราคาถูกกว่าการจ้างพัฒนาโปรแกรม ซึ่งผู้ให้สัมภาษณ์ส่วนใหญ่นั้นไม่ได้กำหนดยี่ห้อที่ต้องการซื้อไว้ ในการเลือกนั้นขึ้นอยู่กับความเหมาะสมกับองค์กร ทั้งราคา และฟังค์ชั่นการใช้งาน โดยคิดราคาไว้คร่าวๆควรอยู่ที่ประมาณ 50,000 – 500,000 บาท นอกจากนี้ผู้ให้สัมภาษณ์บางคนได้แนะนำโปรแกรมบัญชีที่ชื่อว่า Sage ERP Accpac ซึ่งมีราคาประมาณ 100,000 บาทขึ้นไป ส่วนผู้ให้สัมภาษณ์ที่เลือกที่จะจ้างพัฒนาโปรแกรมให้เหตุผลว่าจะได้โปรแกรมที่เหมาะสมสำหรับธุรกิจจริงๆ ได้ใช้งานในสิ่งที่ต้องการ สามารถเพิ่มในส่วนที่ต้องการได้ และง่ายต่อการใช้งาน ในกรณีที่ต้องจ้างพัฒนาโปรแกรม ผู้ให้สัมภาษณ์ส่วนใหญ่คิดว่าราคาที่เหมาะสมควรอยู่ระหว่าง 100,000 – 500,000 บาท และใช้เวลาพัฒนาประมาณ 1 – 3 เดือน ในส่วนของรายงานที่ผู้บริหารต้องการนั้นผู้ให้สัมภาษณ์คิดว่างบกำไรขาดทุนนั้นเป็นสิ่งที่ผู้บริหารต้องการดูมากที่สุด รองลงมาได้แก่งบดุลและรายงานค่าใช้จ่ายสะสม(รายรับ-รายจ่าย) ผู้ให้สัมภาษณ์ส่วนใหญ่คิดว่าโปรแกรมบัญชีที่มีความปลอดภัยนั้นต้องมีการกำหนดสิทธิ์การเข้าถึงข้อมูลได้ รองลงมาคือ ต้องสามารถติดตามตรวจสอบได้ว่าใครทำอะไรกับข้อมูลบ้าง ไม่ว่าจะเป็นการเข้าดูข้อมูลหรือการแก้ไขหรือลบข้อมูลต่างๆในระบบ และต้องสามารถสำรองข้อมูลได้ ผู้ให้สัมภาษณ์ส่วนใหญ่ได้ให้ข้อมูลเกี่ยวกับการเข้าถึงข้อมูลของพนักงานว่า พนักงานนั้นควรที่จะไม่สามารถลบหรือแก้ไขข้อมูลทุกอย่างได้ เพิ่มได้อย่างเดียว ถ้าจะลบหรือแก้ไขนั้นต้องให้คนที่มีสิทธิ์ในระบบมากกว่าเป็นคนจัดการ รองลงมาคือพนักงานไม่ควรเข้าถึงข้อมูลที่มีรายการเกี่ยวกับเงินเดือน การเงิน ควรจะเข้าถึงได้แค่ข้อมูลที่ตนเองรับผิดชอบ ผู้ให้สัมภาษณ์ได้ให้ความคิดเห็นเกี่ยวกับข้อมูลที่ควรทำการสำรองอย่างสม่ำเสมอว่าข้อมูลทุกอย่างมีความสำคัญหมดควรทำการสำรองอย่างสม่ำเสมอ ในส่วนของความคุ้มค่าในการลงทุนด้านความปลอดภัยให้แก่ระบบนั้น ผู้ให้สัมภาษณ์ทุกคนคิดว่าเป็นสิ่งที่คุ้มค่าเนื่องจากธุรกิจนั้นมีความเสี่ยงในด้านเทคโนโลยี ข้อมูลต่างๆมีความสำคัญเนื่องจากเป็นข้อมูลเกี่ยวกับการเงิน ถ้ามีความเสียหายเกิดขึ้นจะเสียเวลาในการกู้ข้อมูล สมควรที่จะลุงทุนในด้านนี้ ไม่ว่าจะเป็นการซื้ออุปกรณ์สำรองไฟ ฮาร์ดดิสสำรองข้อมูล แอนตี้ไวรัส ในส่วนของแผนสำรองเมื่อระบบใช้งานไม่ได้นั้นผู้ให้สัมภาษณ์ส่วนใหญ่คิดว่าต้องนำข้อมูลที่สำรองไว้มาใช้งาน รองลงมาคือหยุดการทำงานไว้ก่อน จนกว่าระบบจะกลับมาใช้งานได้ หรือกลับมาทำงานแบบเดิมตอนที่ยังไม่มีระบบ

**สรุปผลการวิจัย**

ในการที่จะต้องเลือกว่าจะจัดซื้อโปรแกรมสำเร็จรูปหรือการจ้างพัฒนาโปรแกรม สำหรับวิทยาลัยนวัตกรรมการจัดการนั้นการเลือกซื้อโปรแกรมสำเร็จรูปมีความเหมาะสมมากกว่าเพราะระบบบัญชีของวิทยาลัยยังไม่ได้ซับซ้อนมาก เมื่อซื้อมาสามารถใช้งานได้ทันที ไม่ต้องเสียเวลาพัฒนาหรือทดสอบระบบ และมีโปรแกรมตามท้องตลาดให้เลือกมากมาย โดยในการเลือกโปรแกรมบัญชีสำเร็จรูปนั้นต้องเลือกจากความเหมาะสมกับองค์กร มีความเสถียรประมวลผลรวดเร็วและเชื่อถือได้ ออกแบบหน้าตาโปรแกรมให้ใช้งานง่าย ปรับขนาดตัวหนังสือได้ และสามารถออกรายงานสำคัญๆอย่างเช่นงบกำไรขาดทุนหรืองบดุลได้ โดยที่สามารถออกรายงานแยกตามวิทยาเขตได้ ซึ่งตัวโปรแกรมต้องสามารถกำหนดสิทธิ์การเข้าถึงข้อมูลแก่ผู้ใช้งานได้ เช่นสามารถตั้งค่าให้ พนักงานไม่สามารถลบหรือแก้ไขข้อมูลทุกอย่างในระบบได้ สามารถเพิ่มข้อมูลได้อย่างเดียว และโปรแกรมจะต้องสามารถติดตามตรวจสอบได้ว่าใครทำอะไรกับข้อมูลไปบ้าง และมีการสำรองข้อมูลอย่างสม่ำเสมอเพราะข้อมูลทุกอย่างมีความสำคัญ นอกจากนี้ควรลงทุนเพื่อเพิ่มความปลอดภัยให้กับระบบ เช่น การซื้ออุปกรณ์สำรองไฟ ฮาร์ดดิสสำรองข้อมูล โปรแกรมแอนตี้ไวรัส เพราะวิทยาลัยนวัตกรรมไม่ใช่องค์กรเล็กๆอย่างพวกร้านค้าทั่วไปที่มีคอมพิวเตอร์แค่ 1 เครื่อง ซึ่งกระบวนการทางธุรกิจของวิทยาลัยนั้นมีความเสี่ยงในด้านเทคโนโลยี ข้อมูลต่างๆมีความสำคัญเนื่องจากเป็นข้อมูลเกี่ยวกับการเงิน ถ้ามีความเสียหายเกิดขึ้นจะเสียเวลาในการกู้ข้อมูล และโปรแกรมนั้นต้องมีฟังค์ชั่นการใช้งานที่จำเป็นเหมาะสมกับราคาโดยในการเลือกซื้อโปรแกรมนั้นไม่ได้ยึดติดว่าต้องเป็นยี่ห้อใด

**ข้อเสนอแนะจากการวิจัย**

จากผลการวิจัยนี้แสดงให้เห็นถึงโปรแกรมบัญชีที่เหมาะสมสำหรับวิทยาลัยนวัตกรรมการจัดการ ไม่ว่าจะเป็นการเลือกซื้อโปรแกรมสำเร็จรูปหรือการจ้างพัฒนาโปรแกรม รวมถึงฟังค์ชั่นการใช้งานที่สำคัญๆ ซึ่งวิทยาลัยสามารถนำผลได้ที่จากการวิจัยไปใช้ในการตัดสินใจเลือกโปรแกรมบัญชีที่เหมาะสมกับวิทยาลัยได้ นอกจากนี้ผู้วิจัยยังมีข้อเสนอแนะดังนี้

1. ควรให้นักบัญชีผู้ที่ใช้โปรแกรมมีส่วนร่วมในการตัดสินใจเลือกซื้อโปรแกรม เพราะนักบัญชีจะต้องเป็นผู้ใช้งานโปรแกรมนั้น
2. ในอนาคตเมื่อวิทยาลัยมีขนาดใหญ่มากขึ้น มีกระบวนการทำงานที่ซับซ้อนมากขึ้น อาจจะจำเป็นต้องจ้างพัฒนาโปรแกรม เพื่อให้สอดคล้องกับกระบวนการทำงานที่ครบถ้วนกว่านี้ ไม่ใช่แค่ระบบบัญชี แต่อาจจะมีระบบอื่นที่จะต้องมาเชื่อมต่อกับระบบบัญชี